Il-programm LIFE jipproteġi n-natura u l-bijodiversità fil-pajjiżi Ewropej kollha L-UE qed taġġorna l-istrument ta finanzjament prinċipali tagħha dwar il-proġetti fuq in-natura, il-bijodiversità u l-azzjoni klimatika. Illum il-Kunsill qabel dwar il-pożizzjoni tiegħu (approċċ ġenerali parzjali) dwar regolament li jestendi l-programm LIFE lil wara l-2020. LIFE huwa l-programm prominenti tal-UE ddedikat għall-finanzjament ta' proġetti ambjentali, ta' konservazzjoni tan-natura u proġetti ta' azzjoni klimatika. Il-qbil jeskludi kwistjonijiet relatati mal-baġit u dawk orizzontali li bħalissa qed jiġu diskussi bħala parti min-negozjati dwar il-qafas finanzjarju pluriennali tal-UE li jmiss għall-perjodu mill-2021 sal-2027. Jipprovdi lill-presidenza mandat biex tibda negozjati mal-Parlament Ewropew. Il-programm LIFE wera l-valur tiegħu. Ikkofinanzja proġetti kullimkien fl-Ewropa li jipproteġu l-bijodiversità, ir-restawr tal-ħabitats u jsalvaw il-fawna selvaġġa mhedda bl-estinzjoni. Il-linċi tal-Iberja, l-ors il-kannella, iċ-ċikonja sewda u ħafna speċi oħra bbenefikaw minn finanzjament LIFE. Ser niżguraw li l-programm ikompli wara l-2020. Elisabeth Köstinger, ministru federali għas-sostenibbiltà u t-turiżmu tal-Awstrija Karatteristika ġdida ewlenija tal-proposta hija ż-żieda ta' sottoprogramm iddedikat għat-tranżizzjoni lejn enerġija nadifa. Proġetti ta' tranżizzjoni lejn enerġija nadifa ser ikomplu jiġu ffinanzjati sal-2020 permezz tal-programm Orizzont 2020. Madankollu, l-użu rapidu ta' sorsi ta' enerġija rinnovabbli u effiċjenza akbar fl-użu tal-enerġija jistgħu jkunu kontribut essenzjali għall-mitigazzjoni tat-tibdil fil-klima b'kobenefiċċji għall-ambjent. Għalhekk LIFE ser ikun jikkonsisti minn żewġt oqsma, kull wieħed b'żewġ sottoprogrammi: Sottoprogramm dwar in-natura u l-bijodiversità Sottoprogramm dwar l-ekonomija ċirkolari u l-kwalità tal-ħajja Azzjoni klimatika Sottoprogramm dwar il-mitigazzjoni tat-tibdil fil-klima u l-adattament għalih Sottoprogramm dwar it-tranżizzjoni lejn enerġija nadifa L-istati membri jagħtu importanza partikolari lill-protezzjoni tan-natura u tal-bijodiversità. Din hija r-raġuni għaliex il-Kunsill jispeċifika li mill-anqas 60 % tal-baġit allokat għal proġetti fil-qasam tal-ambjent għandu jkun iddedikat għal proġetti li jappoġġaw in-natura u l-bijodiversità. Barra minn hekk, il-Kunsill jistabbilixxi rata ta' kofinanzjament aktar attraenti sa massimu ta' 75 % tal-ispejjeż eliġibbli għal dawk il-proġetti fuq in-natura u l-bijodiversità li jgħinu fil-protezzjoni ta' speċi ta' fawna selvaġġa jew ħabitats ta' prijorità li jistħoqqilhom protezzjoni partikolari. Ir-rata standard ta' kofinanzjament għall-proġetti LIFE hija ffissata għal 60 % tal-ispejjeż eliġibbli. Il-Kunsill jispeċifika l-perjodu ta' żmien mill-2021 sal-2027 għall-programm LIFE li jmiss, u b'hekk jallinja t-tul tiegħu mal-qafas finanzjarju pluriennali. Il-proposta tal-Kummissjoni ma kinitx tinkludi perjodu ta' żmien għar-regolament dwar il-programm LIFE. Il-Kummissjoni pproponiet pakkett finanzjarju totali ta' €5.45 biljun għal LIFE għall-perjodu 2021-2027. Dan jinkludi €3.5 biljun għall-qasam tal-ambjent u €1.95 biljun għall-qasam tal-azzjoni dwar il-klima. L-ammonti finali ser jiddependu fuq il-ftehim milħuq dwar il-qafas finanzjarju pluriennali li jmiss. Il-kwalità tajba tal-applikazzjonijiet għall-proġetti tibqa' l-kriterju ewlieni għall-għoti ta' finanzjament tal-programm LIFE. Madankollu l-esperjenza turi li hemm bżonn li jittejjeb il-bilanċ ġeografiku tal-finanzjament miksub permezz ta' LIFE. Għalhekk il-Kunsill jispeċifika li l-kategorija ta' proġetti ta' assistenza teknika għandha tinkludi wkoll proġetti ta' tisħiħ tal-kapaċitajiet li ser jappoġġaw lill-awtoritajiet tal-istati membri fit-titjib tal-kwalità tal-applikazzjonijiet għall-proġetti tagħhom, u l-punti ta' kuntatt nazzjonali biex jipprovdu servizzi aħjar. Il-Kunsill introduċa limitu massimu għal dawn l-għotjiet: l-ammont massimu globali allokat ma jistax jaqbeż €15-il miljun. Bħall-ammonti l-oħra kollha, dan ukoll ser jiddependi mill-ftehim milħuq dwar il-qafas finanzjarju pluriennali li jmiss. Il-kuntest u l-passi li jmiss Il-Kummissjoni ressqet il-proposta dwar il-programm LIFE fl-1 ta' Ġunju 2018. Filwaqt li tnieda fl-1992, il-programm LIFE huwa l-uniku fond tal-UE ddedikat kompletament għal għanijiet ambjentali u klimatiċi. L-għan ġenerali tal-programm LIFE propost għall-2027-2021 huwa li jikkontribwixxi għat-tranżizzjoni lejn ekonomija nadifa, ċirkolari, effiċjenti fl-użu tal-enerġija, b'emissjonijiet baxxi tal-karbonju u reżiljenti għat-tibdil fil-klima, inkluż permezz tat-tranżizzjoni lejn enerġija nadifa, għall-protezzjoni u t-titjib tal-kwalità tal-ambjent u biex jitrażżan u jitreġġa' lura t-telf tal-bijodiversità. Sal-lum, aktar minn 4500 proġett ġew kofinanzjati minn LIFE. Dan l-approċċ ġenerali parzjali li ntlaħaq illum jippermetti lill-Kunsill li jiftaħ negozjati mal-Parlament Ewropew li adotta l-pożizzjoni tiegħu dwar ir-regolament fil-11 ta' Diċembru 2018. In-negozjati mistennija jibdew f'Jannar taħt il-presidenza Rumena. Proposta tal-Kummissjoni Ara l-paġna tal-laqgħa